भारतीय ओलिंपिक एसोसिएशन ने अकाउंट्स-दस्तावेज मंगाए, 45 दिन में होंगे चुनाव
भारतीय कुश्ती संघ (WFI) के अध्यक्ष बृजभूषण शरण सिंह की गिरफ्तारी की मांग को लेकर जंतर-मंतर बैठे पहलवानों के धरने का आज 21वां दिन है। धरने पर आज हरियाणा कांग्रेस के विधायकों का कूच होगा।
भारतीय ओलिंपिक संघ (IOA) ने भारतीय कुश्ती संघ (WFI) के सभी पदाधिकारियों पर प्रतिबंध लगा दिया है। IOA के संयुक्त सचिव कल्याण चौबे ने कुश्ती संघ को आदेश जारी कर उसके सभी पदाधिकारियों के प्रशासनिक, आर्थिक कार्य पर रोक लगा दी है।
IOA ने कुश्ती संघ से सभी दस्तावेज, अकाउंट्स और विदेशी टूर्नामेंटों के लिए भेजी जाने वाली एंट्री का लॉगिन, वेबसाइट संचालन तत्काल उसे सौंपने को कहा है। IOA ने यह कदम खेल मंत्रालय की ओर से भारतीय कुश्ती संघ के चुनाव रद्द कर IOA की अस्थायी समिति को संघ के चुनाव कराने और उसके संचालन का जिम्मा सौंपे जाने के बाद उठाया है।
बता दें कि देश के कई नामी पहलवान WFI के अध्यक्ष बृजभूषण शरण सिंह की गिरफ्तारी की मांग को लेकर दिल्ली के जंतर-मंतर पर 21 दिन से धरना दे रहे हैं।।
45 दिन में होंगे चुनाव
कुश्ती संघ के चुनाव 45 दिन में कराने के आदेश खेल मंत्रालय ने IOA को दिए हैं। इसके लिए तीन सदस्यीय अस्थायी समिति का गठन 3 मई को किया गया था। जिसमें वूशु संघ के भूपेंदर सिंह बाजवा, ओलंपियन निशानेबाज सुमा शिरूर और एक सेवानिवृत जज को शामिल किया गया है।
इस समिति ने अपना कार्यभार भी संभाल लिया है। उसकी अगुआई में अंडर-17 और अंडर-23 एशियाई चैंपियनशिप की टीम का चयन ट्रायल भी घोषित कर दिया गया है।
बृजभूषण का भी कार्यकाल खत्म, अब नए चुनावों में मिलेगा अध्यक्ष
पहलवानों की ओर लगाए गए यौन शोषण के आरोपों से घिरे बृजभूषण शरण सिंह बतौर WFI अध्यक्ष 4 साल के तीन कार्यकाल पूरे कर चुके हैं। खेल संहिता के मुताबिक वह अब इस पद पर चुनाव लड़ने के लिए अयोग्य हो चुके हैं।
जनवरी में पहलवानों के पहले धरने के वक्त खेल मंत्रालय की ओर से खिलाड़ियों की मांग पर बृजभूषण को फेडरेशन की सभी गतिविधियों से दूर रहने के बारे में कहा गया था। साथ ही IOA की गठित ओवरसाइट कमेटी को ही इसका संचालन सौंपा गया था।
कागजी कार्रवाई के हिसाब से बृजभूषण फेडरेशन से 5 माह से अलग ही हैं। इधर, बृजभूषण भी स्पष्ट कर चुके हैं कि वह अध्यक्ष पद का चुनाव नहीं लड़ेंगे। उन्होंने यह नहीं कहा है कि वह चुनाव नहीं लड़ेंगे। बस अध्यक्ष पद पर चुनावों से इंकार किया था।
एक और महिला पहलवान के दर्ज हुए बयान
दिल्ली पुलिस ने एक और शिकायतकर्ता के बयान दर्ज किए गए थे। दिल्ली पुलिस ने शुक्रवार को CRPC की धारा 164 के तहत बयान दर्ज किए। महिला पहलवानों के वकील नरेंदर हुड्डा के अनुसार, अब तक दिल्ली पुलिस सात में से दो शिकायतकर्ताओं के बयान मजिस्ट्रेट के समक्ष दर्ज करा चुकी है। इससे पहले नाबालिग शिकायतकर्ता का भी बयान दर्ज किया गया था।
पहलवानों ने बल्क कॉल का लिया सहारा
धरने पर बैठे पहलवानों ने अब देशवासियों से उनसे जुड़ने के लिए बल्क कॉल का सहारा लिया है। बजरंग पूनिया की रिकॉर्डिंग में कॉल आने लगी है। जिसमें कहा गया है कि नमस्कार जी, मैं बजरंग पूनिया बोल रहा हूं। जैसे आप सभी को पता है कि हम जंतर-मंतर पर अपनी देश की बेटियों के लिए न्याय की लड़ाई लड़ रहे हैं। आप भी इस न्याय की लड़ाई में हमसे जुड़ने के लिए 1 दबाए।
साक्षी मलिक के गांव मोखरा में मनाया काला दिवस
शनिवार को साक्षी मलिक के गांव मोखरा में काला दिवस मनाया गया है। मोखरा तपा के प्रधान रामकिशन मलिक के नेतृत्व में महिलाओं व ग्रामीणों ने काली पट्टियां बांधकर बृजभूषण को गिरफ्तार करो के नारे लगाए।
TOPS स्कीम में विनेश-बजरंग शामिल
जंतर-मंतर पर धरने पर बैठे पहलवान बजरंग और विनेश फोगाट को एशियाई खेलों और ओलिंपिक की तैयारियां कराने वाली टारगेट ओलिंपिक पोडियम स्कीम (TOPS) में बरकरार रखा गया है। मिशन ओलिंपिक सेल ने पिछले प्रदर्शन के आधार पर 27 नए खिलाड़ियों को टॉप्स के कोर और डेवलपमेंटल ग्रुप में शामिल किया, जबकि कई खिलाड़ियों को बाहर भी किया।
MOC ने धरने पर बैठने के बावजूद इन दोनों खिलाड़ियों को एशियाई खेलों में पदक का दावेदार माना है। उम्मीद लगाई जा रही थी कि लंबे समय से नहीं खेलने के कारण बजरंग और विनेश को टॉप्स से बाहर किया जा सकता है, लेकिन MOC ने ऐसा कोई कदम नहीं उठाया।
ये खबरें भी पढ़ें:- 
रेसलर्स केस में राउज एवेन्यू कोर्ट में सुनवाई: दिल्ली पुलिस ने पेश की रिपोर्ट; जांच के लिए SIT बनाई, बृजभूषण के बयान दर्ज 
जंतर-मंतर पर कुश्ती संघ अध्यक्ष बृजभूषण सिंह की गिरफ्तारी को लेकर बैठे पहलवानों के धरना का आज 20वां दिन है। शुक्रवार को दिल्ली की राउज एवेन्यू कोर्ट में मामले की सुनवाई हुई। कोर्ट के आदेशों पर दिल्ली पुलिस ने इस मामले में की गई जांच एवं कार्रवाई रिपोर्ट पेश की (पूरी खबर पढ़ें)
जंतर-मंतर पर रेसलर्स ने मनाया ब्लैक-डे:विनेश बोली- बृजभूषण ने लोकसभा चुनाव में जबरदस्ती करवाया प्रचार, नाबालिग पहलवान के बयान दर्ज 
भारतीय कुश्ती संघ (WFI) अध्यक्ष बृजभूषण शरण सिंह की गिरफ्तारी की मांग को लेकर जंतर-मंतर पर पहलवानों के धरने का आज 19वां दिन है। ​​​​​​आज ​रेसलर्स ने ब्लैक डे मनाया। सभी पहलवानों ने काली पट्‌टी बांधी। दोपहर 2 बजे तक काली पट्‌टी पहनकर प्रदर्शन किया। (पढ़ें पूरी खबर)